**Нұр-Сұлтан қаласы**

**№31 «Ақ сұңқар» балабақшасы**

**Тәрбиеші: А.А.Амирханова**

**Оқу қызметі: Сауат ашу**

**Тақырыбы: «**Сауат ашу еліне сапар**»**

**Мақсаты:** Балалардың жыл бойғы алған білімдерін тиянақтау. Дидактикалық ойындар барысында есте сақтау, көру, ой-қиялын, сезіну қабылдау жүйелі сөйлеу мәдениетіне тәрбиелеу. Тілдің грамматикалық құрылымын қалыптастыра отырып, алған білімдерін тиянақтау.

**Дидактикалық ойындар:** «Көңілді сағат», «Дыбыстық талдау», «Аңдардың өз вагонын тауып бер», «Сөз құра, тез құра» доп арқылы, «Абстракциялы ойлау», «Ребус» шешу.

Барысы.

**Сәлем-тәжім**

Ұл - қыз сәлем береміз

Өнегелі өренбіз.

Білер қазақ баласы

Сәлем - сөздің анасы

Жүрекке қолды қояйық

Сәлемдесіп алайық.

Сәлеметсіздер ме, ұстаздар!

Осы кезде машинамен аю қолына шарлар ұстап келеді.

-Балалар, мына қызықты қараңдар, бізге шарларымен аю келді.

Бұл шарлардың түстері қандай?(ақ,жасыл,қызыл,сары)

-Бұл түстерді қазақ тілінде,орыс тілінде және ағылшын тілінде айтып, есімізге түсірейік.

Ақ-белый-white; жасыл-зеленый-green; қызыл-красный-red;сары-желтый-yellow.

-Бір жылда неше мезгіл бар?

-Төрт мезгіл. Кәне, атап шығайық . .. (қыс, көктем, жаз,күз)

-Бұл шарлардың түсі де сол төрт мезгілді белгілейді.

-Мына шардың түсі қандай ?(ақ)

-Бұл шардың түсі қай мезгілді білдіреді?

-Қыс.

-Қыста жер қандай болады? (ақ) Жасыл шарды көрсету.

-Бұл түс шөптердің түсі сияқты.

-Табиғат көктемде оянып , жер беті жасыл шөпке толады.

Ағаштар бүршік жара бастайды.(көктем)

Қызыл шарды көрсету.

-Қызыл түс қандай жыл мезгілін білдіреді.?

-Қай уақытта гүлдер қызыл түске боялады.(жаз)

Сары шарды көрсету.

-Бұл түс қандай жыл мезгілін білдіреді?(күз)

-Себебі күзде ағаштардың жапырақтары сарғайып жерге түседі.

Жер беті сары кілемге ұқсайды.

-Бұл шарлар бекерге бұл түстерде келмеді. Төртеуі төрт жыл мезгілін білдіреді. Біз жылдың төрт мезгілінде де тәрбие мен білім алдық. Енді міне осы білімімізді көрсетер уақыт та жетті.

**Миға шабуыл**

-Дыбыс пен әріпті қалай ажыратамыз?

-Дыбыстарды құлақпен естиміз, ауызбен айтамыз. Әріптерді көзбен көреміз, қолмен жазамыз.

-Дыбыстар нешеге бөлінеді?

-Дыбыстар екіге бөлінеді. Дауысты және дауыссыз.

-Дауысты дыбыстар мен дауыссыз дыбыстарды қалай ажыратамыз?

-Дауысты дыбыстар еркін, кедергісіз әндетіле айтылады. Дауыссыз дыбыстар қысылып шығады, кедергіге тап болады.

-Дауысты, дауыссыз дыбыстар қандай текшелермен белгілейміз?

-Дауысты дыбысты қызыл текшемен, дауыссыз дыбысты көк текшемен белгілейміз.

-Сөз неден құралады?

-Сөз дыбыстардан құралады.

-Сөйлем неден құралады?

-Сөйлем сөзден құралады.

Жарайды, ендеше жолға шығайық.

Денсаулық жолағы арқылы жүреді. Келіп алаңқайға отырады.

-Балалар, аздап аялдап демалайық. Осы жерге отырып, жаттығу жасап алайық. Мен сендерге бір әңгіме оқып беремін, ал сендер сол әңгіменің арасында маған демеу көрсетіп, ондағы естілетін дыбыстарды сендер айтып, маған көмек көрсету керексіңдер.

**Әңгіме оқу.**

-Еркін есік алдына ойнауға шықты. Аулаға шыға сала әсем гүлдер жұпарымен таза ауада дем алды (дем алады, тыныс алу жаттығуы). Кенет гүлге (араның дыбысы) ара кеп қонды, ара қандай дыбыс шығарады ? ж-ж-ж , араны самал жел соғып қуды У-У-У, желмен ағаш басы шайқалып, жапырақтар шулады Ш-Ш-Ш. Кенет бір дыбыс шықты. (Үнтаспа арқылы иттің үрген дауысын қояды) балалар аяқтарын топылдатады. Үйге жүгіріп кірді. Ал үйден тағы бір дыбысты естіді. Мұқият тыңдайықшы, ненің дыбысы екен?

-Сағаттың, дұрыс айтасыңдар. Қараңдаршы , бұл жәй сағат емес, «Көңілді сағат» екен.

**Дидактикалық ойын:** «Көңілді сағаттар»

Ойын барысы: Екі баладан шығып, сұрақ қою арқылы суреттердің қай дыбыстан басталып тұрғанын және дауысты, дауыссыз екенін ажыратады.

**Дыбыстық талдау жасау және әріптік белгілеу** «Сағат» сөзі.

Жарайсыңдар, балалар! Енді келесі тапсырмаға жету үшін тіл ұстарту жаттығуларын жасайық.

Аш-аш-аш,

Ұя салды қарлығаш.

Ар-ар-ар,

Еріп кетті қар.

Ұс-ұс-ұс,

Ұшып келді құс.

Із-із-із,

Күтіп алдық біз.

Аз-аз-аз,

Келеді енді жаз!

-Балалар, сөз неден құралады дедік?

-Дыбыстардан

-Ал осы сөздер бірі ұзын, ал бірі қысқа болады. Біз оларды ненің көмегімен өлшейміз? Сызғышпен бе, әлде таразымен?

-Буындардың.

**Дидактикалық ойын:** «Аңдардың өз вагонын тауып бер»

Мақсаты: сөздерді буынға бөлу арқылы аңдардың вагонға жолын сызу.

Жарайсыңдар, балалар! Балалар, бір орында отырып зеріккен боларсыңдар, кәнекей сергіп алайық! Жәй ғана денемізді емес, ой санамызды да сергітіп алайық

Орнымыздан тұрайық

Шеңбер жасап алайық

Оңға қарап, солға қарап

Бір жиылып алайық

Ойнап, тез сөз табайық.

**Аз қимылды ойын:** «Сөз құра, тез құра»

Мен дыбысты атаймын, ал сіздер тез-тез сөз ойлап табасыңдар. А- асық, б-балапан ...

Ал енді балалар, кішкене күрделендірейік. Мұқият тыңдаймыз. Мен бастаған сөздің соңғы дыбысынан басталатын сөз ойлап табыңдар. Асық-қайшы-ыдыс-сабын-нан. Жарайсыңдар, балалар!

-Балалар, біз дыбыстар арқылы не таптық?

-Сөздер.

-Ал осы сөздерден не құрауға болады?

-Сөйлем

**Дидактикалық ойын:** «Абстракциялы ойлау» Юла ойыншығы арқылы ойнау.

Алфавиттің А тұрады басында,

Әрқашанда Ә тұрады қасында.

Байқадыңба Б тұрады үшінші,

Ал осының сыры неде? Түсінші.

А - деген ол - аналар ғой ардақты,

Ә - деген ол - әкелер ғой салмақты,

Б - деген ол – балалар ғой әдемі,

Біздің елде үшеуі де кәделі.

**Ребус шешу.**

«Мектеп» сөзі шығады.

Қорытынды: Міне, балалар! Бүгін сендер өз білімдеріңді көрсетіп, мектепке дайын екендеріңді дәлелдедіңдер! Мен сендерге алғысымды білдіріп, «Ақ жол» тілеймін!



















